ปัญหาไข่แพง
เกาะติดข่าว ข่าวร้อน ข่าวเด่น ข่าววันนี้ ข่าวการเมือง ประเด็นการเมือง ข่าวเศรษฐกิจ ข่าวกีฬา ท่องเที่ยว บันเทิง ดูดวง สลากกินแบ่งรัฐบาล คลิปวีดีโอ ทันเหตุการณ์ทุกแง่มุม โดยทีมงานโพสต์ทูเดย์
21 ส.ค. 2554

...สุรชัย กำพลานนท์วัฒน์
ตอนไข่ถูกๆ ก็ไม่มีใครเหลียวแล แต่เวลาไข่แพงขึ้นมาหน่อยก็เป็นเรื่องใหญ่เรื่องโต
ตอนแรกผมไม่ได้ศึกษาข้อมูลจริงจัง ได้แต่ติดตามข่าวตามหน้าหนังสือพิมพ์ก็เข้าใจอย่างที่เป็นข่าวว่า ปัญหามาจากปริมาณไข่ไก่ในตลาดลดลงมาก และที่ไข่ลดลงมากเพราะอากาศมันร้อนจึงทำให้ไก่หงุดหงิดหมดอารมณ์เบ่งไข่
บอกตรงๆ ว่าผมเชื่อสนิทใจเลยครับ เพราะปีนี้อากาศมันร้อนตับแตกจริงๆ 
แต่พอมีโอกาสเข้าไปนั่งฟังการชี้แจงประเด็นต่างๆ ในคณะกรรมาธิการการเกษตรและสหกรณ์ สภาผู้แทนราษฎร 
ต้องบอกตรงๆ อีกครั้งครับว่า กลายเป็นหนังคนละม้วน งานนี้มันไม่ธรรมดาจริงๆ 
ข่าวที่ปรากฏผ่านหน้าสื่อต่างๆ ตลอดสองสัปดาห์ที่ผ่านมานี้ มันลึกลับซับซ้อนซ่อนเงื่อนซ่อนปมไม่ธรรมดาจริงๆ 
ที่สำคัญที่สุด...ยุคนี้เป็นยุคใช้สื่อเป็นเครื่องมือเล่นเกมแห่งผลประโยชน์กันโจ่งแจ้ง 
ต่อไปนี้ผมจะต้องเตือนตัวเองว่า อย่ารีบเชื่อในสิ่งที่เห็น...อย่ารีบเชื่อในสิ่งที่อ่านและฟังจากสื่อต่างๆ เด็ดขาด ต้องมีสติและใช้ปัญญาวินิจฉัยให้ดีๆ หลายเรื่องหลายอย่างมันลึกลับหลายชั้นหลายเชิง 
หนึ่งบวกหนึ่งไม่ใช่เป็นสองเสมอไป ไม่ต่างกับหนังสืบสวนสอบสวนที่จะสร้างเรื่องหลอกคนดูให้เข้าใจอีกอย่าง แต่ตอนจบของเรื่องเป็นอีกอย่าง
ไข่ไก่แพง...เกษตรกรก็น่าจะแฮปปี้สิครับ!!
เปล่าเลย...ที่เป็นเรื่องก็เพราะว่าเกษตรกรไม่มีไข่จะขาย!!
ไม่มีไข่ขายก็เพราะว่าไม่มีแม่พันธุ์ไก่ไข่ ไม่มีแม่พันธุ์ไก่ไข่ก็เพราะมีการคุมโควตาการนำเข้าพ่อแม่พันธุ์ไก่ไข่โดยบริษัทเอกชน 9 แห่ง ซึ่งแต่ละแห่งก็เป็นขาใหญ่ในวงการ มีบริการแบบครบวงจรตั้งแต่อาหารสัตว์ไปจนถึงส่งออก โดยเน้นการทำฟาร์มไก่ไข่แบบ Contract Farming
รูปแบบ Contract Farming ในขณะนี้ได้แพร่หลายเหลือเกิน หลังๆ กลายเป็นคนที่มาลงทุนทำ Contract Farming กับบริษัทใหญ่ๆ เหล่านี้เป็นนักลงทุนที่ดีดลูกคิดกำไรขาดทุนแล้วคุ้มค่ากว่าการลงทุนประเภทอื่น 
เจ้าของฟาร์มจึงกลายเป็น “นายทุน” ไม่ใช่เกษตรกรตัวจริงเสียงจริงอย่างที่เราเข้าใจ
ขณะนี้บ้านเราจึงมีเกษตรกร 2 แบบคือ เกษตรกรดั้งเดิม กับ เกษตรกรธุรกิจ 
ซึ่งประเภทหลังดันมีส่วนแบ่งตลาดไก่ไข่สูงถึง 70% ควบคุมตลาดได้อย่างเต็มไม้เต็มมือ มีเงินทุนและการสนับสนุนจากบริษัทใหญ่ครบวงจรทั้งยารักษาโรค อาหารสัตว์ แม่พันธุ์ไก่ และอื่นๆ 
รวมทั้งไม่ต้องกลัวเรื่องจะไม่ได้กำไรจากการลงทุน เพราะเป็นระบบธุรกิจแบบประกันรายได้ 
ไม่ว่าไข่ไก่จะถูกจะแพงก็มีส่วนต่างเป็นค่าเลี้ยงค่าดูแลตายตัวแน่นอน
ตรงนี้ล่ะครับที่เป็นปัญหา เพราะเกษตรกรแท้ดั้งเดิมอีก 30% ในตลาดก็เดือดร้อนล่ะสิครับ ไม่มีพันธุ์ไก่กลายเป็นกรงเปล่า ถ้าอยากได้พันธุ์ไก่เข้าเล้าก็ถูกบีบให้ซื้ออาหารสัตว์ราคาแพงพ่วงไปด้วย เหมือนขายเหล้าพ่วงเบียร์
พอรวมตัวไปร้องให้รัฐช่วย...รัฐบาลก็น่ารักเหลือเกิน ส่งเผือกร้อนต่อไปให้คณะกรรมการนโยบายพัฒนาไก่ไข่และผลิตภัณฑ์ ที่เรียกเท่ๆ ว่า...Egg Board...
ตัวละครของเรื่องนี้ที่เรียกว่า Egg Board นี่ล่ะครับที่เป็นปัญหา เพราะไส้ในของคณะกรรมการดันมีการตั้งเอกชนยักษ์ใหญ่ 9 แห่งเป็นกรรมการที่ปรึกษา
ตรงนี้ล่ะครับที่ถูกนินทากันทั้งบ้านทั้งเมืองว่า...ไฉนเลยจึงได้ทำโฉ่งฉ่างกันเยี่ยงนี้...
เล่นตั้งขาใหญ่เจ้าของโควตาเข้าไปกำหนดนโยบาย โดยไม่เอาฝั่งเกษตรกรดั้งเดิมเข้าไปถ่วงดุลรักษาผลประโยชน์ให้ชาวบ้านอย่างเหมาะสม 
ทำแบบนี้เป็นการช่วยเหลือเกษตรกรชาวบ้านตาดำๆ หรือย่ำยีหัวใจกันซึ่งหน้าครับ...ท่านรัฐบาลสุดที่รัก!!
ร้อนถึงคณะกรรมาธิการการเกษตรและสหกรณ์ที่ทำหน้าที่กำกับ ติดตาม ดูแลปัญหาทุกข์สุขของพี่น้องเกษตรกรและยังทำหน้าที่เสมือนเป็นที่ปรึกษาให้กับท่านนายกรัฐมนตรี
ผมต้องขอชื่นชมคณะกรรมาธิการชุดนี้ที่นำโดย คุณชาดา ไทยเศรษฐ์ ประธานคณะกรรมาธิการฯ ถือว่ามีความเข้าใจหัวใจที่ถูกย่ำยีของเกษตรกรตาดำๆ จริงๆ มองทะลุเรื่องความลึกลับซับซ้อน มองเห็นปัญหาหลักที่อยู่ที่ตัวละครของเรื่องนี้ รู้แม้กระทั่งสถานภาพของหน่วยงานรัฐที่ต้องมีหน้าที่และความรับผิดชอบในการช่วยเหลือเกษตรกรที่กำลังตกทุกข์ได้ยากได้ถูก “เทกโอเวอร์อำนาจ” ทั้งหลายไปหมดสิ้นเรียบร้อยโรงเรียนนายทุนแล้ว ไม่เช่นนั้นคงไม่กล้าโฉ่งฉ่างอย่างที่เห็นๆ กันอยู่
คณะกรรมาธิการฯ จึงได้ทำหนังสือถึงท่านนายกรัฐมนตรีโดยเสนอความเห็นไปแล้วว่า
ทางหนึ่ง ควรยกเลิก Egg Board และยกเลิกการควบคุมการนำเข้าพ่อแม่พันธุ์ไก่ไข่เพื่อให้เกษตรกรดั้งเดิมมีโอกาสซื้อพันธุ์ไก่ไข่ได้ในตลาด
ทางหนึ่ง ถ้าไม่ยกเลิกก็ต้องปรับปรุงโครงสร้างและที่มาของคณะกรรมการชุดนี้ใหม่ ด้วยการเพิ่มสัดส่วนกรรมการส่วนที่มาจากเกษตรกรจริงๆ ให้เหมาะสมกับสัดส่วนจากภาคราชการและผู้ประกอบการรายใหญ่ และควรเพิ่มโควตาการนำเข้าพ่อแม่พันธุ์ไก่ไข่ให้มากขึ้นกว่าปัจจุบันที่ควบคุมไว้ที่แค่สี่แสนกว่าตัวเท่านั้น
ท่านนายกรัฐมนตรีจะฟังความเห็นของคณะกรรมาธิการชุดนี้หรือไม่อย่างไร ผมจะช่วยติดตามผลมารายงานให้ทราบ
เรื่อง...ไข่กับไก่...เป็นปัญหาโลกแตกจริงๆ 
และอาจเป็นปัญหาใหญ่ที่ทำให้ผู้แทนบางคนสอบตกในครั้งหน้าได้